2010 Molemi wa selemo - tlholo tsa Foreisetata hape!
Photo: William Matasane, Molemi wa 2010 wa selemo.
Dilemong tse mmalwa tse sa tswa feta, e bile phehisano ya setswalle pakeng tsa diprovense tse pedi tsa bohlokwa tsa dijothollo, Foreisetata le North West.
Jwalo ka ha o lemoha, hara bahlodi ba robong, ba bahlano e bile ba provense ya North West, mme ba bane e bile ba provense ya Foreisetata. 2011e tla ba selemo se matla haholo, moo re tla sheba hore ke provense efe e tla hlahisa bahlodi ba hlahelletseng ka mahetla!
William Matasane ruri ke mohlodi wa makgonthe wa selemo sena. Enwa ke monna ya nkileng temo e le pitso ya hae, mme mosebetsi wa hae ke o tswileng matsoho. Jwalo ka ha ho boletswe mangolong a nako e fetileng, William ke sehwai sa poone le soneblomo; o na le mohlape wa dikgomo tsa nama le dinku tse mmalwa. O itheketse polasi ya hae, mme o hirile mobu o mong wa tlatsetso hore a atolose mosebetsi wa hae. William ke monna wa lelapa, ya inehetseng ka hohlehohle, mme ke ramosebetsi ya nang le leihlo la mohau - ka mantswe a mang re ka re mohlodi. Re mo lakaletsa mahlohonolo ruri. Tshwara jwalo, mora Matasane!